Notă Informativă 
la proiectul Hotărîrii Guvernului “Cu privire la aprobarea Metodologiei de planificare a activităţilor de control în domeniul securităţii industriale în baza analizei criteriilor de risc”

În scopul executării prevederilor art. 33 alin. (2) din Legea nr. 131 din 8 iunie 2012 privind controlul de stat asupra activităţii de întreprinzător (Monitorul Oficial al Republicii Moldova, 2012, nr. 181-184, art. 595), cu modificările ulterioare şi pct.2 al Hotărîrii Guvernului nr.694 din 05 septembrie 2013 „Cu privire la aprobarea Metodologiei generale de planificare a controlului de stat asupra activităţii de întreprinzător în baza analizei criteriilor de risc” (Monitorul Oficial al Republicii Moldova, 2013, nr.198-204, art.796) este elaborat  proiectul Hotărîrii Guvernului “Cu privire la aprobarea Metodologiei de planificare a activităţilor de control în domeniul securităţii industriale în baza analizei criteriilor de risc”.

Metodologia nominalizată va stabili cadrul organizatoric şi metodologic privind planificarea activităţilor de control asupra activităţilor şi / sau lucrărilor desfăşurate în domeniul securităţii industriale, în dependenţă de riscul ce îl prezintă pentru viaţa şi sănătatea persoanelor cît şi asupra mediului înconjurător. 
Activităţilor de control în domeniul securităţii industriale sînt exercitate de autoritatea administrativă cu competenţe de control din subordinea Ministerului Economiei – Inspectoratul Principal de Stat pentru Supravegherea Tehnică a Obiectelor Industriale Periculoase. 

Astfel, în limitele competenţelor stabilite, pentru planificarea activităţilor de control în domeniul securităţii industriale s-au identificat trei criterii specifice după cum urmează:
a) gradul de uzură al utilajului;

b) categoria de pericol al obiectului industrial periculos;

c) numărul obiectelor industriale periculoase deţinute de agentul economic.
Criteriile de risc specifice domeniului securităţii industriale, sunt selectate în funcţie de subiectul controlului, obiectul controlului şi raporturile anterioare cu Inspectoratul.

Metodologia în cauză va asigura eficientizarea procesului de selectare a agenţilor economici supuşi controlului şi frecvenţei de control recomandate pentru fiecare agent economic şi/sau obiect industrial periculos. 

Adoptarea şi implementarea ulterioară a proiectului promovat nu necesită cheltuieli financiare suplimentare din bugetul de stat.
Prin urmare, autorii proiectului consideră oportun şi necesar promovarea proiectului nominalizat.

